Navarra Suma (NA+) talde parlamentarioari atxikitako foru parlamentari Ángel Ansa Echegaray jaunak **idatziz erantzuteko galdera** egin du, “G10001 G1100 4309 322300 ADITECH Fundazioa. Adimen artifizialaren sustapena” partidari buruz (10-22/PES-00621). Hona Nafarroako Gobernuko Unibertsitateko, Berrikuntzako eta Eraldaketa Digitaleko kontseilariak horretaz ematen duen informazioa:

**Partidan aurreikusitako ekintzen xehakatzea, bai eta horietako bakoitzerako zenbatetsitako aurrekontua ere**.

2023rako aurreikuspen gisa, honako ekintza hauek daude, eta aipatu nahi dizut aurreikuspen hori oraindik ere lantzeko fasean dagoela, 2023rako hitzarmen hori ahalik eta lasterren sinatu ahal izateko.

* Zentroa abian jartzeko organigramaren diseinua, baita zentrorako lanpostu-profilak eta langileria-beharrak ere.
* Kontratazio berrien hautaketa.
* Adimen artifizialeko ikerketa-ildoak abian jartzea.
* Gobernantza eredu baten diseinua.
* Plan estrategikoaren eta jasangarritasunekoaren diseinua.
* NUPekin lankidetza-hitzarmen bat idaztea.
* Azpiegitura eta ekipamenduetarako plana egitea.
* Nafarroako I+G+b Sisteman (SINAI) txertatzeko izapideak abiatzea.
* Europako finantzaketa-programetan (2023-2027) parte hartzeko estrategia egitea

|  |  |
| --- | --- |
| **Kontzeptua** | **Zenbatekoa** |
| **LANGILEAK:** Gerentzia, ikertzaileak eta teknikariak | 155.000 € |
| **KANPO-LANKIDETZAK:** lankidetza unibertsitateekin, OTRI kontratuak eta aholkularitza espezializatuak. | 110.000 € |
| **BIDAIA-GASTUAK, MUGIKORTASUNEKOAK ETA ORDEZKARITZAKOAK** | 11.500 € |
| **BESTELAKO GASTUAK:** Renting bidezko ekipamendua, azpiegiturak eta bestelako zerbitzu espezializatuak | 23.500 € |
| **Guztira** | 300.000 € |

2.- **Partida 100.000 €-an bakarrik handitu da 2022rekin alderatuta; horrek esan nahi al du Nafarroako Gobernuak uko egiten diola “Adimen Artifizialaren arloko Ikerketarako Nazioarteko Zentroa (C3IA)” 2023an abiarazteari?**

Adimen Artifizialaren arloko Ikerketarako Zentroaren partida % 50 handitu da.

Horrek argi uzten du Nafarroako Gobernuak zentroa sortzearen aldeko apustua egiten duela, aurreikusitako eginkizunetarako beharrezko inbertsioa ematen baitio.

3.- **Aurreko galderaren erantzuna baiezkoa bada, noiz aurreikusten du Gobernuak abiaraziko duela zentroa?**

Lehen aipatu dudan bezala, Nafarroako Gobernuak zentro horrekiko duen apustuak berekin dakar 2023rako aurrekontuan ezarritako zenbatekoaren % 50eko igoera.

4.- **2. puntuko galderaren erantzuna ezezkoa bada, zer urrats eginen ditu Nafarroako Gobernuak 2023an zehar zentroa abiarazteko?**

Zentroa martxan dago eta lanean ari da 2022ko lehen seihilekotik, gerentziarako pertsona bat eta ikertzaile bat kontratatu zirenetik.

Horrez gain, aurrekontu bat ezarri zen eta hitzarmena egin zen Aditech Fundazioarekin.

Hori guztia jakinarazten dut, Nafarroako Parlamentuko Erregelamenduaren **194. artikuluan** xedatutakoa betez.

Iruñean, 2023ko otsailaren 3an

Unibertsitateko, Berrikuntzako eta Eraldaketa Digitaleko kontseilaria: Juan Cruz Cigudosa García